SKRIFTLIG FORESPØRGSEL P-3373/01

af Maurizio Turco (NI) til Kommissionen

(28. november 2001)

Om: Forbindelserne mellem EU og Den Palæstinensiske Myndighed

Den 18. november mødtes den europæiske trojka, bestående af den belgiske premierminister Guy Verhofstadt, Kommissionens formand Romano Prodi og den højtstående repræsentant for den fælles udenrigs- og sikkerhedspolitik Javier Solana, med den israelske premierminister Ariel Sharon.

Ved den lejlighed skulle premierminister Ariel Sharon ifølge den internationale presse have opfordret EU til at ophøre med at finansiere Den Palæstinensiske Myndighed

direkte, fordi disse penge, ifølge ham, tjener til at købe våben, som anvendes mod Israel. Kommissionens formand Romano Prodi skulle have svaret, at de 200 mio. EUR, som EU har udbetalt i løbet af 14 måneder til Yassir Arafat, er blevet anvendt til at dække det palæstinensiske folks basale behov, hvorved det tilskyndes til fred.

Vil Kommissionen oplyse:

- hvilke aktiviteter der finansieres og i givet fald af hvilke grunde den finansierer Den Palæstinensiske Myndighed direkte og ikke handler gennem eksterne organisationer?

- om der er blevet foretaget en kvantitativ og kvalitativ kontrol med anvendelsen af midlerne til Den Palæstinensiske Myndighed, og hvad resultaterne heraf var?

- om den finder, at Den Palæstinensiske Myndighed overholder principperne i den demokratiske klausul, hvis overholdelse EU's finansiering er betinget af?

Svar afgivet på Kommissionens vegne af Christopher Patten

(15. januar 2002)

Fællesskabets økonomiske og faglige samarbejde med de palæstinensiske myndigheder gennemføres hovedsageligt over følgende budgetposter:

- B7-410: Meda (Ledsageforanstaltninger i forbindelse med de økonomiske og sociale reformer i tredjelande i Middelhavsområdet); og

- B7-420: Fællesskabsforanstaltninger i forbindelse med fredsaftalen mellem Israel og Den Palæstinensiske Befrielsesorganisation (PLO).

Hvad angår direkte budgetstøtte, bliver Fællesskabets finansieringsaftaler normalt indgået med de nationale myndigheder i modtagerstaten. For Palæstina er dette Den Palæstinensiske Myndighed. Medvirken af en tredje part i denne sammenhæng ville ikke kunne garantere en korrekt overvågning og ville ikke gøre det muligt at opfylde de skattemæssige og administrative betingelser i den nuværende aftale. Den Internationale Valutafond (IMF) overvåger og rapporterer til Kommissionen om Den Palæstinensiske Myndigheds skatte- og budgetmæssige situation, og om hvorvidt Fællesskabets betingelser for budgetstøtte er opfyldt.

De betingelser, som er forbundet med Fællesskabets finansielle støtte, tager sigte på at mindske Den Palæstinensiske Myndigheds udgifter ved hjælp af en udgiftsplan, skattereformer, hvorved mulighederne for afholdelse af udgifter uden for budgettet udelukkes (konsolidering af regnskaber), og indefrysning af lønningerne. Kommissionen modtager månedlige rapporter fra IMF om, hvorvidt Fællesskabets betingelser er opfyldt. Betalingerne forudsætter, at Den Palæstinensiske Myndighed har opfyldt EU's betingelser.

IMF undersøger nøje de månedlige skatterapporter fra Den Palæstinensiske Myndighed vedrørende:

- Udviklingen af indtægterne (indenlandske indtægter, beregnede indtægter fra told og afgifter, der er opkrævet og tilbageholdt af Israel),

- udviklingen af beskæftigelsen (lønudgifter),

- andre udgifter end lønudgifter,

- gældsposter

IMF har sørget for en permanent kontrol i Den Palæstinensiske Myndigheds finansministerium af indgåede ansøgninger fra fagministerier og de tilsvarende godkendelser fra finansministeriet; IMF kontrollerer også konsoliderede bankoplysninger og transaktioner på statskassens konto vedrørende disse anmodninger og godkendelser.

IMF har bekræftet, at Den Palæstinensiske Myndighed har opfyldt Fællesskabets betingelser, og at disse betingelser er opfyldt i højere grad end den kontrollerende part havde forventet.

Hvad angår udviklingsprojekter, deltager Kommissionen fuldt ud i programmering, forberedelse, gennemførelse og overvågning af bistandsprojekter til Den Palæstinensiske Myndighed. Modtagerne anmodes om at sende regelmæssige rapporter, og projekter evalueres af Kommissionens personale, ligesom der foretages en ekstern evaluering.